ཁ་བ་དཀར་པོ་བོད་ཀྱི་རིག་གཞུང་སྲི་ཞུ་ཁང༌།ངོ་སྤྲོད།ཁ་བ་དཀར་པོ་བོད་ཀྱི་རིག་གཞུང་སྲི་ཞུ་ཁང་ནི།ཡིད་ཆེས་དགེ་རྩའི་འོག་རྒྱ་གར་གཞུང་ལ་ཁྲིམས་མཐུན་དེབ་སྐྱེལ་ཞུས་པའི་གཞུང་འབྲེལ་མ་ཡིན་པར་ཁེ་མེད་རིག་གཞུང་དང་འབྲེལ་བའི་སྒྲིག་འཛུགས་ཤིག་ཡིན་ལ།སྒྲིག་འཛུགས་འདིའི་རྟེན་གཞི་གཙོ་བོ་རྒྱ་གར་བྱང་ཕྱོགས་ཧི་མ་ཅལ་མངའ་སྡེའི་ཁྱབ་ཁོངས་བཞུགས་སྒར་དྷ་རམ་ས་ལ་རུ་ཡོད།སྒྲིག་འཛུགས་འདིའི་དམིགས་ཡུལ།གོ་ལ་ཧྲིལ་པོའི་ཁྱོན་གྱི་ལོ་རྒྱུས་ཀྱི་འཕེལ་འགྲིབ་དང་སྔོན་ཐོན་གྱི་རྒྱལ་ཁབ་ཁག་གི་ལོ་རྒྱུས་སོགས་དངོས་ཡོད་ཀྱི་གནས་ཚུལ་གང་ལ་གཞིགས་ཀྱང༌།སྲིད་གཞུང་གཅིག་པུ་ཙམ་མ་ཡིན་པར་གང་ཟག་སྒེར་སོ་སོའི་ངོས་ནས་མཉམ་འབྲེལ་གྱི་སྟོབས་ཤུགས་ལ་བརྟེན་ནས་རིམ་པས་རྒྱལ་ཁབ་དང་མི་རིགས་དེ་ཉིད་ཡར་རྒྱས་སུ་ཕྱིན་ཡོད་པ་མཐོང་གསལ་དང༌།བོད་མི་རིགས་ལ་ཆ་བཞག་ནའང་ཆོས་རྒྱལ་མེས་དབོན་རྣམ་གསུམ་གྱི་དུས་སུ་སྟོབས་ཆེན་རྒྱལ་ཁབ་ཅིག་ཏུ་གྱུར་པའི་ལོ་རྒྱུས་ཡོད་ཀྱང༌།དེང་སྐབས་ཆོས་སྲིད་གཉིས་ལྡན་གྱི་རྒྱལ་ཁབ་དེ་ཉིད་རྒྱ་ནག་དམར་གཞུང་གི་དབང་བསྒྱུར་འོག་རང་དབང་བྲལ་བའི་གནས་སྟངས་སྐྱོ་པོ་ཞིག་ཏུ་གྱུར་ཡོད་སྟབས།བོད་རིགས་ཚོས་རང་རང་སོ་སོའི་ས་ནས་ཐབས་ཤེས་ཡོད་རྒུ་རྩལ་སྤྲུགས་ཀྱིས་བོད་ཀྱི་ཐུན་མོང་མ་ཡིན་པའི་ཆོས་དང་རིག་གཞུང༌།བྱེ་བྲག་ཡུལ་ལུང་སོ་སོའི་ཡུལ་སྲོལ་གོམས་གཤིས་སོགས་སྲ་ཐག་ཐག་ཅིག་རྒྱུན་འཛིན་བྱེད་མ་ཐུབ་ན།བོད་སྤྱི་པའི་དོན་དག་ཀྱང་རང་བཞིན་གྱིས་འཐུས་ཤོར་དུ་ཕྱིན་པ་ཡིན་པས།དེ་ལུགས་ཀྱིས་ཤུགས་རྒྱག་དགོས་པ་ཚང་མའི་ཕྲག་ཏུ་བབས་པའི་འོས་འགན་ཉག་གཅིག་ཡིན།ལྷག་པར་དུ་རྒྱ་དམར་གཞུང་གིས་ཐོག་མཐའ་བར་གསུམ་དུ་བོད་རིགས་རྣམས་ཕན་ཚུན་བཅད་བགོས་སྟངས་འཛིན་བྱས་པ་བརྒྱུད་བོད་ཀྱི་མིང་ཙམ་ལས་མེད་པ་བཟོ་རྒྱུའི་བྱུས་ངན་ཞིག་ལག་བསྟར་བྱས་ཏེ་རིག་གཞུང་དང༌།མི་རིགས་འཆི་གསོན་གྱི་འགག་འཕྲང་དོག་པོ་ཞིག་ཏུ་སླེབས་ཡོད་པར་བརྟེན་འདི་ག་སྲི་ཞུ་ཁང་གི་དམིགས་ཡུལ་གཙོ་བོ་གཤམ་འཁོད་རྣམས་ཡིན།༡༽བོད་ཀྱི་ཆོས་དང་རིག་གནས་སྐད་ཡིག་བཅས་རྒྱུད་འཛིན་དར་སྤེལ།༢༽བོད་དོན་བདེན་མཐའ་གསལ་ཐབས།